ড. মান্নানের বক্তৃতার এক ফাকে ওই কৃষকদের একজনের সাথে কথা বলছিলাম। টাঙ্গাইলেরই কৃষক: হাবিবুর রহমান। জনাব রহমানের কাছে জানতে চাইছিলাম ঠিক কেন তিনি স্থানীয় জাতের ধান চাষ করছেন? তার নিজের ঠিকঠিক লাভটা কি? তিনি বললেন, আমরা সারা বছরই ফসল করার পারুম। খাদ্যাচাহিদা খুব একটা মারাত্মক থাকবে না। এক ফসল করলে খাদ্য চাহিদা মেটে না।  একটা ফসলের মধ্যে আরও পাঁচটা ফসল চাষ করার পারুম। নয়াকৃষি আন্দোলন আমাদের একটা ফসলের ভিতরে আরও পাঁচটা ফসল করা শিখাইছে। ঠিক একইরকম কথা কিষাণী রূপসী বেগমও বললেন: আমার বাপ দাদারা আগে ফসল করত চিনা, পায়রা, গম, মাসকলাই। আমরা পায়রার ছাতু খাইছি, ডাইলের চাপরা খাইছি। এহন ইরি ধানের ভাত খাইয়া গায়ে বল পাই না। ইরিধান আইল। আমাগো ইরিধানের লোভ ধরাইল। আগে ভাত না খাইয়া ডাইলের চাপড়া খাইয়াও শরীরে বল পাইছি। এহন ইরি ধানের ভাত খাইয়া গায়ে বল পাই না।